Die Karp (Cyprinus carpio) is 'n varswatervis in die familie Cyprinidae. Die gewone karp is die bekendste karp en is oorspronklik afkomstig van Asië. In die 12de eeu het Europese monnike karpe geteel as 'n bron van voedsel en in 1877 is karpe in die Verenigde State van Amerika ingevoer. In sentraal Europa is karp 'n algemene tradisionele gereg tydens Kersfees. Die vis is olyfbruin tot goud van kleur. Drie verskillende skubpatrone word by die visse gevind: lyf is vol skubbe en staan bekend as die volskaalkarp, lyf het geen skubbe nie en staan bekend as die leerkarp, lyf is gedeeltelik bedek met skubbe en staan bekend as die spieëlkarp. Die mond kan vorentoe uitstrek en daar is 'n paar baarde aan die mond wat dien as 'n tasorgaan. Die vis kan tot 24 kg weeg. Die vis leef in damme, mere, modderrige riviere en stadig vloeiende riviere, selfs stilstaande water. Hulle is gewoonlik op die bodem doenig waar die modder versteur en kos gesoek word. Die wyfie lê haar eiers gedurende die lente en somer in vlak water of onder waterplante.